钦定古今图书集成/明伦汇编/官常典/第245卷 > 费宏
## 钦定古今图书集成/明伦汇编/官常典/第245卷 > 费宏

按《明外史》本传：“宏字子充，铅山人。甫冠，举成化二十
三年进士第一，授修撰。弘治中，迁左赞善，直讲东宫，
进左谕德。武宗立，擢太常少卿兼侍讲，预修《孝宗实
录》，充日讲官。正德二年，拜礼部右侍郎，寻转左。五年
进尚书。帝耽于逸乐，早朝日讲俱废。宏请勤政，务学
纳谏。报闻。鲁府邹平王子当潩当袭父爵，为弟当凉”
所夺，且数年矣。宏因当潩奏辨，据法正之。当凉怒，诬
宏受赂，宏不为动。明年，刘忠致仕，命宏兼文渊阁大
学士，参预机务。寻加太子太保、武英殿大学士，进户
部尚书。幸臣钱宁阴党宸濠，欲交欢。宏馈彩币及他
珍玩，拒却之。宁惭且恚。宸濠谋复护卫屯田，辇白金
钜万，遍赂朝贵。宁及兵部尚书陆完主之。宏从弟编
修采，其妻与濠妻兄弟也。知之以告宏。宏入朝，完迎
问曰：“宁王求护卫，可复乎？”宏曰：“不知当日革之者何
故？”完应曰：“今恐不能不予也。”宏曰：“若尔，我不敢预闻。”
及中官持奏至阁，宏极言不当予，诏卒予之。于是宸
濠与宁合而恚宏。宁数侦宏，事无所得。以御史余珊
尝劾采不当留翰林，即指为宏罪。中旨责陈状，宏乞
休命并采致仕。甫发，宁遣骑尾宏抵临清，焚其舟，资
装尽毁。宏归，杜门谢客。宸濠复求与通，宏谢绝之，益
怒。会宏族人与邑奸人李镇等讼宸濠阴令镇贼宏。
镇等遂据险作乱，率众攻费氏。索宏不得。执所与讼
者支解之。发宏先人蒙毁其家，劫掠远近，众至三千
人。宏驰使愬于朝，下巡抚孙燧按状，始遣兵剿灭。宸
濠败，言者争请召宏。世宗即位，遣行人即家起宏，加
少保，入辅政。宏持重，识大体，明习国家故事，与杨廷
和、蒋冕、毛纪同心协赞，数劝帝革武宗弊政。《大礼》之
议，诸臣力与帝争，帝不能堪。宏颇揣知帝旨，第署名
公疏，未尝特谏，以是帝心善之。及廷和等去位，宏为
首辅。加少师兼太子太师、部吏尚书、谨身殿大学士，
委任甚至。户部议督正德时逋赋，宏偕石珤、贾咏请
断自十年以后。从之。帝以四方灾异，敕群臣修省。宏
等因言：“陛下用度无节，工役不休。畿内土地半成庄
田，内库收纳要求逾倍。太仓无三年之积而穴食日
增；京营无十万之兵而赴工不已。直臣得罪未见原，
言官举职乃被诘。律所当行者数经谳不诛，罪无可
辨者，遽传旨获免。于和召怨，自非一端。”帝引咎褒答，
然不能用也。大同兵变，张璁请讨之。宏曰：“讨而胜，玉
石俱焚。不胜，彼将据城守，损威重多矣。莫若观变而
徐图之。”事果旋定。宏为人和易，好推毂后进。其于《大
礼》不能强谏，亦未尝附离。而是时席书、张璁、桂萼用
事，书弟检讨春故由他曹改用。及《武宗实录》成，宏拟
出为佥事，书由是憾宏。璁、萼由郎署入翰林，骤至詹
事，举朝恶其人，诸翰林不屑与并列。宏每示裁抑，使
不得拟他翰林。璁、萼亦大怨。帝尝御平台，特赐御制
七言一章，命辑《倡和诗集》，署其衔曰“内阁掌参机务，
辅导首臣。”其见尊礼，前此未有也。璁、萼滋害宏宠，萼
即言：“诗文小集不足劳圣心，且使宏得冯庞灵，凌压
朝士。”帝置不省。萼遂与璁毁宏于帝，言宏纳郎中陈
九川所盗天方贡玉，受尚书邓璋赇，谋起用，并及其
居乡事。宏上疏乞休，略曰：“萼、璁挟私怨臣屡矣。不与
经筵讲官则怨，不与修《献皇帝实录》则怨，不为两京
乡试考官则怨，不为教习则又怨。萼。璁疑内阁事属
臣操纵，抑知臣下采物望上禀圣裁，非可专擅。萼、璁
日攘袂扼掔，觊觎臣位，臣安能与小人相𬺈龁？祈赐
骸骨。”及璁居兵部，宏欲用新宁伯谭纶掌奋武营。璁
遂劾宏劫制府部。无何，又因宏子懋良坐罪下吏，攻
之益力。复录前后劾疏上之。不得请，则力求罢，诋宏
尢切，章数上，宏亦连疏乞休。帝辄下优诏慰留，然终
不以谴璁、萼。于是奸人王邦奇承璁、萼指，上书汗，故大学士廷和等并诬宏，宏竟致仕去，时六年四月也。
十月，璁遂以尚书大学士入直内阁。间一岁，萼亦入
矣。十四年，萼既前死，璁亦去位。帝始追念宏，再遣行
人，即家起官如故。至京师，使中使劳以上尊、御馔，面
谕曰：“与卿别久，卿康健无恙。宜悉心辅导，称朕意。”宏
顿首谢。自是眷遇益厚。偕李时召入无逸殿，与共周
览殿庐，从容笑语，移时始出。赐银章曰：“旧辅元臣，数
有咨问。”宏亦竭诚无隐。承璁、萼操切之后，易以宽和，
朝士皆慕乐之。未几卒。帝为咨嗟，赙恤加等，赠太保，
谥“文宪。”宏三入内阁，佐两朝殆十年。中遭谗构，讫以
功名终。